SA man moor glo eksvrou in Nieu-SeelandHeidi Welman Scott. Foto: Facebook Stuff.co.nz berig dat Brent Scott Vrydag in die North Shore-distrikshof sal verskyn na die moord op Heidi Welman Scott (41). Die egpaar was glo vervreem. Welman Scott, haar 22-jarige dogter en dié se 22-jarige kêrel is volgens die berig Donderdagoggend aangetref waar hulle buite ŉ huis in Albany gelê het. Welman Scott is op die toneel dood verklaar. Die dogter en haar kêrel is na ŉ hospitaal gehaas en albei is in ŉ ernstige maar stabiele toestand. Scott is by die Auckland Internasionale Lughawe in hegtenis geneem nadat hy glo na Suid-Afrika probeer vlug het. Volgens die berig is Scott die Nieu-Seelandse agent vir ŉ Suid-Afrikaanse messlypmaatskappy. Die gesin het glo verlede jaar in Suid-Afrika vakansie gehou toe Scott op aanklag van gesinsgeweld in hegtenis geneem is. Wellman Scott het glo ŉ beskermingsbevel teen hom uitgeneem met hul terugkeer na Nieu-Seeland. Haar dogter en 14-jarige seun word ook in die bevel genoem. Volgens Welman Scott se Facebook-profiel is sy van Kaapstad afkomstig.